## Rješenje o oduzimanju dozvole za obavljanje poslova s vrijednosnim papirima Društvu za poslovanje vrijednosnim papirima "ANAPURNA" d.o.o. iz Zagreb

### NN 149/1998 (17.11.1998.), Rješenje o oduzimanju dozvole za obavljanje poslova s vrijednosnim papirima Društvu za poslovanje vrijednosnim papirima "ANAPURNA" d.o.o. iz Zagreb

# KOMISIJA ZA VRIJEDNOSNE PAPIRE REPUBLIKE HRVATSKE

Komisija za vrijednosne papire Republike Hrvatske (dalje: Komisija),
temeljem odredbi članka 12. stavak 1. točka 2. i 11. i članka 38. stavak
2. Zakona o izdavanju i prometu vrijednosnim papirima ("Narodne novine"
107/95., dalje Zakon), u predmetu oduzimanja dozvole za obavljanje poslova
s vrijednosnim papirima društvu za poslovanje vrijednosnim papirima "ANAPURNA"
d.o.o., Zagreb, Vinogradska cesta 6b (dalje: Društvo), po službenoj dužnosti,
na sjednici održanoj 20. listopada 1998. donijela je sljedeće

## **RJEŠENJE**

1. Trgovačkom društvu "ANAPURNA" d.o.o., Zagreb, Vinogradska cesta 6b,
oduzima se dozvola za obavljanje poslova s vrijednosnim papirima.

2. U smislu odredbe članka 12. stavak 2. Pravilnika o uvjetima i postupku
izdavanja dozvola društvu za poslovanje vrijednosnim papirima i ovlaštenom
posredniku za obavljanje poslova trgovine vrijednosnim papirima ("Narodne
novine" 56/97) dozvola se oduzima privremeno, za vrijeme dok Društvo ponovno
ne ispuni uvjet propisan člankom 35. stavak 4. Zakona u pogledu ovlaštenog
posrednika, nakon čega Društvo može ponovno podnijeti zahtjev za izdavanje
dozvole za obavljanje poslova s vrijednosnim papirima.

3. Ovo rješenje objavljuje se u "Narodnim novinama".

Obrazloženje

Društvo "Anapurna" d.o.o., Zagreb, Vinogradska cesta 6b, podnijelo je
dana 8. veljače 1998. godine zahtjev kojim traži izdavanje dozvole za obavljanje
poslova vrijednosnim papirima.

Komisija je 28. travnja 1998. donijela rješenje Klasa: UP/I-450-08-/98-01/28,
Ur. broj: 567-01/98-4 kojim se Društvu izdaje dozvola za obavljanje poslova
vrijednosnim papirima.

Sukladno odredbi članka 37. stavka 1. točke 2. Zakona, Društvo je 13.
listopada 1998. godine Komisiji dostavilo obavijest o prekidu radnog odnosa
s ovlaštenim posrednikom Brankom Turkalj, Josipdol, Karlovačka 25, kopiju
radne knjižice, te original radne knjižice na uvid, iz koje je vidljivo
da je dana 1. listopada 1998. godine došlo do raskida radnog odnosa između
Branke Turkalj i Društva.

Navedenim prestankom radnog odnosa Društvo je prestalo ispunjavati jedan
od zakonskih uvjeta za obavljanje poslova s vrijednosnim papirima (Zakonom
određen ovlašteni posrednik) propisan člankom 35. stavak 4., pa je sukladno
odredbi članka 12. stavak 1. točka 2., a u svezi s odredbama članka 2.
i 11. Pravilnika o uvjetima i postupku izdavanja dozvola društvu za poslovanje
vrijednosnim papirima i ovlaštenom posredniku za obavljanje poslova trgovine
vrijednosnim papirima, valjalo riješiti kao u izreci.

Temeljem odredbe članka 141. stavka 1. točke 1. Zakona o općem upravnom
postupku, Komisija je stvar riješila po skraćenom postupku. Stanje stvari
utvrđeno je temeljem dokaza koje je podnijelo Društvo.

U istoj stvari Društvo je 5. listopada 1998. godine podnijelo zahtjev
za oduzimanje dozvole. Postupajući po odredbi članka 125. stavka 2. Zakona
o općem upravnom postupku, Komisija je u povodu stavljenog zahtjeva našla
da nema uvjeta za vođenje postupka u povodu zahtjeva stranke, jer udovoljenjem
zahtjevu stranka ne bi stekla nikakvo pravo niti bi bila oslobođena obveze.
Komisija nije o tome donijela zaključak jer je u istoj stvari doneseno
ovo rješenje po službenoj dužnosti.

Rješenje se objavljuje u "Narodnim novinama" sukladno odredbi članka
8. stavka 4. Zakona.

Klasa: UP/I-450-08/98-01/96
Urbroj: 567-03/98-3
Zagreb, 20. rujna 1998.

Predsjednik Komisije
**Ivica Smiljan,** v. r.

Rješenje, NN 149/1998-1849